《寿楼监丞》
宋代·陈起

十洲三岛日月长，殷红软紫秋更香。
银河倒浸珊瑚冷，十二楼更玉露瀼。
九老仙都在何许，缥缈五云鸾对舞。
璇台宝榭居者谁，乃是仙翁宣献府。
芙蓉为城桂为房，商盘周鼎东西厢。
牙签漆玉纷宝墨，未数人间集古堂。
中有一仙炯双目，清于秋月温如玉。
尽得仙翁肘后传，千古韦经播馀馥。
环佩锵锵侍玉墀，补天妙手帝所知。
三十六宫焕王度，涉笔五工劳设施。
八极遨游思汗漫，山川先向峨眉玩。
江风千里月一轮，亟上崚嶒快分半。
风烟入兴知几诗，凤鸣鹍化今其时。
是谁纪德道旁石，重见邦人歌海沂。
登龙元是当年客，再遇江城头尽白。
怀思每与阿戎谈，清赏敢忘今阮籍。
双星佳会又兼旬，崧更此日曾生申。
东楼瑞彩接南极，长生录镂黄金文。
和仲吹商酌璇斗，白苎西风小垂手。
幅巾醉倚漆园椿，人比灵椿更长久。
我公自是天上人，商之霖雨虞卿云。
姑溪父老不余听，谓是圣宋之景星。

作者简介：陈起，字辅圣，沅江（今属湖南）人。仁宗景祐元年（一○三四）进士。历知宁乡、秭归、湘乡、萍乡等县（清嘉庆《沅江县志》卷二五）。嘉祐间为永州通判（清道光《永州府志》卷一八）。